เก้าอี้ดีดี THAI ไร้คนมีฝีมือ! ยืดเวลาเปิดรับสมัครรอบที่ 5 ยาวถึง 30 มี.ค.61
เก้าอี้ดีดี THAI ไร้คนมีฝีมือ! ยืดเวลาเปิดรับสมัครรอบที่ 5 ยาวถึง 30 มีนาคม 2561 จากกำหนดเดิม 23 กุมพาพันธ์
8 มี.ค. 2561

รายงานข่าวจาก บริษัท การบินไทย จำกัด (มหาชน) หรือ THAI เปิดเผยว่า บริษัทออกประกาศขยายเวลารับสมัครบุคคลเพื่อคัดเลือกผู้ดำรงตำแหน่งกรรมการผู้อำนวยการใหญ่ (DD) ตั้งแต่บัดนี้ถึง 30 มี.ค.61 จากเดิมให้สิ้นสุดวันที่ 23 ก.พ.2561 ที่ผ่านมา ทั้งนี้ เพื่อประโยชน์ของบริษัท
อนึ่งก่อนหน้านี้ บริษัท การบินไทย จำกัด (มหาชน) หรือ THAI ได้เปิดรับสมัครตำแหน่งกรรมการผู้อำนวยการใหญ่ (DD) ของการบินไทย ตั้งแต่วันที่ 1 สิงหาคม 2560 ปิดรับสมัครครั้งแรกในวันที่ 15 ก.ย.2560 โดยการเปิดรับสมัครครั้งนี้เป็นรอบใหม่ หลังจากรอบที่แล้วมีผู้สมัครหลายรายแต่ไม่มีรายใดผ่านเกณฑ์
อย่างไรก็ตาม ภายหลังจากมีการขยายเวลาการรับสมัครออกไปอีกหลายครั้งด้วยกันแต่ยังไม่มีผู้เข้าสมัครแต่อย่างใด โดยครั้งล่าสุด มีการขยายระยะเวลาการรับสมัครผู้สนใจชิงตำแหน่งดีดีไปจนถึงวันที่ 28 กุมภาพันธ์  2561
โดยก่อนหน้านี้ นายสมชัย  สัจจพงษ์ ปลัดกระทรวงการคลัง ในฐานะประธานกรรมการสรรหาผู้ดำรงตำแหน่งกรรมการผู้อำนวยการใหญ่ ยอมรับว่าการสรรหาตำแหน่งผู้อำนวยการใหญ่การบินไทยล่าช้า เพราะขยายเวลามาแล้ว 3-4 ครั้ง  เนื่องจากผู้สมัครยังมีคุณสมบัติไม่เพียงพอ
ทั้งนี้ที่ผ่านมาการรับสมัครก่อนหน้านี้  มีผู้สมัครทั้งหมด 7 ราย แต่ผ่านคุณสมบัติ 2 ราย คณะกรรมการสรรหาเห็นว่าผู้ผ่านการคัดเลือก 2 รายน้อยเกินไป ดังนั้นจึงขยายระยะเวลาการรับสมัครเพิ่มขึ้น เพื่อเป็นการเพิ่มทางเลือก และเพื่อประโยชน์ของบริษัท การบินไทย มากที่สุด